དྲིས་ལན།སྒྲུང་གཏམ་རིང་ཐུང་གང་ཡིན་ཡང་ཕྱི་རོལ་ཡུལ་གྱི་སྤྱི་ཚོགས་འཚོ་བ་ལ་གཞོལ་དགོས་པ་ཡིན་ཏེ།དེའི་རྒྱུ་མཚན་གྱིས་རྩོམ་རིག་སྒྱུ་རྩལ་གྱི་འབྱུང་ཁུངས་ནི་སྤྱི་ཚོགས་འཚོ་བ་ཡིན་ཞེས་བཤད་པ་ལོས་ཡིན།ཡིན་ནའང་རྩོམ་པ་པོས་ཕྱི་རོལ་ཡུལ་གྱི་སྤྱི་ཚོགས་འཚོ་བ་བླང་དོར་ཡོད་པའི་སྒོ་ནས་ཞུན་བརྡར་དང་ལས་སྣོན་མ་བྱས་པར་ཇི་མ་ཇི་བཞིན་དུ་འབྲི་བ་སྟེ་པར་བླངས་པ་ལྟར་བྲིས་ཚེ།བརྩམས་ཆོས་ཀྱི་སྒྱུ་རྩལ་གྱི་བདེན་པ་ཞེས་པ་ནམ་ཡང་གླེང་ཐབས་མེད་པར་གྱུར་པ་རེད།ངའི་ཚོར་སྣང་ཞིག་ལ་ད་ལྟའི་བོད་ཀྱི་སྒྲུང་གཏམ་འབྲི་བ་དེ་ཁ་ཕྱོགས་གཉིས་སུ་གྱེས་ཡོད་པ་ལྟར་སྣང་སྟེ།གཅིག་གིས་ནི་བོད་མི་རིགས་ཀྱི་རྗེས་ལུས་དང་མུན་འཐོམས་ཀྱི་བྱ་སྤྱོད་སྐོར་ཞིག་དང་།དངོས་ཡོད་འཚོ་བའི་ཁྲོད་ཀྱི་དཔོན་ངན་རྣམས་ཀྱི་རུལ་སུངས་ཀྱི་བྱ་སྤྱོད་རིགས་ལ་མཚང་འབྱིན་དགག་རྒྱག་བྱེད་པ་གཙོ་བོར་དམིགས་ཡོད་ལ།འདི་ནི་ཕལ་ཆེར་ཁྱོད་ཀྱིས་བཤད་ཀྱིན་པའི་ཕྱི་རོལ་སྤྱི་ཚོགས་འཚོ་བར་གཞོལ་ཆེ་བ་ཟེར་བ་དེ་ཨེ་ཡིན་ནམ།ཅིག་ཤོས་ཀྱིས་མི་སྣའི་ནང་སེམས་སྔོག་འདོན་ལ་འབད་དེ་བོད་མིའི་རིག་གནས་ཀྱི་ནང་སྙིང་དུ་གྱུར་པའི་བྱམས་སྙིང་རྗེ་དེ་ཕྱི་ལ་སྒྲོག་ཅི་ཐུབ་ལ་འབད་ཀྱིན་འདུགའདི་ལ་རྩོམ་པ་པོ་གྲགས་ཅན་ཚེ་རིང་ནོར་བུ་ལགས་ཀྱིས།སྐྱེ་བོ་ཕལ་ཆེར་ནོར་གྱི་དབང་དུ་གྱུར་ནས་མི་ཆོས་གཙང་མ་ཡལ་བ་དང་།དཔའ་མཛངས་ཉམས་ཤིང་རྒུད་ལ།སྡུག་རུས་བོར་བའི་དུས་རབས་འདིར།རྩོམ་རིག་གིས་ཕྱི་རོལ་ཡུལ་ལས་འདས་པའི་ཡུལ་ཅན་ནང་སེམས་ཀྱི་འཇིག་རྟེན་དེ་ཉིད་ཕྱི་ལ་སྒྲོག་པའི་སྤོབས་པ་རྙེད་དགོས།བྱམས་སྙིང་རྗེའི་སེམས་ཀྱི་བདེ་བ་འཚོལ་རྒྱུ་དེ་ནི་བོད་ཀྱི་རིག་གནས་ཀྱི་ནང་སྙིང་ཡང་ཡིན་ནོ་ཞེས་གསུངས་པ་ལྟར་རོ།